Document ID: 32012R0446
Publication Date: 2012-03-21

Content:
REGOLAMENT TA’ DELEGA TAL-KUMMISSJONI (UE) Nru 446/2012
tal-21 ta’ Marzu 2012
li jissupplimenta r-Regolament (KE) Nru 1060/2009 tal-Parlament Ewropew u tal-Kunsill fir-rigward tal-istandards tekniċi regolatorji dwar il-kontenut u l-format tar-rapportar perjodiku tad-dejta dwar il-klassifikazzjonijiet li għandu jiġi sottomess lill-Awtorità Ewropea tat-Titoli u s-Swieq mill-aġenziji tal-klassifikazzjoni tal-kreditu
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar l-aġenziji li jiggradaw il-kreditu (1), u b’mod partikolari l-punt(e) tal-Artikolu 21(4) tiegħu,
Billi:
(1)
Il-punt(e) tal-Artikolu 21(4) tar-Regolament (KE) Nru 1060/2009 jeħtieġ lill-Awtorità Ewropea tat-Titoli u s-Swieq (AETS) tissottometti abbozzi ta’ standards tekniċi regolatorji sat-2 ta’ Jannar 2012 biex ikunu approvati mill-Kummissjoni fir-rigward tal-kontenut u l-format tad-dejta dwar il-klassifikazzjonijiet li l-aġenziji tal-klassifikazzjoni tal-kreditu għandhom jirrapportaw lill-AETS perjodikament. L-għan ta’ dan ir-rapportar perjodiku huwa li jippermetti lill-AETS twettaq id-dover tagħha fir-rigward tas-superviżjoni kontinwa tal-aġenziji tal-klassifikazzjoni tal-kreditu, kif stabbilit mill-Artikolu 21(1) ta’ dak ir-Regolament.
(2)
Id-dejta dwar il-klassifikazzjonijiet għandha tippermetti l-AETS twettaq superviżjoni mill-qrib tal-kondotta u l-attivitajiet tal-aġenziji tal-klassifikazzjoni tal-kreditu, sabiex tkun tista’ tirreaġixxi minnufih fil-każ attwali jew potenzali ta’ ksur tar-rekwiżiti tar-Regolament (KE) Nru 1060/2009. Għal din ir-raġuni, id-dejta dwar il-klassifikazzjonijiet għandha normalment tiġi rrapportata lill-AETS kull xahar. Madankollu, sabiex tiġi żgurata l-proporzjonalità, l-aġenziji tal-klassifikazzjoni tal-kreditu li għandhom inqas minn 50 impjegat u li mhumiex parti minn grupp għandhom ikunu jistgħu jissottomettu d-dejta dwar il-klassifikazzjonijiet kull xahrejn, minflok kull xahar. L-AETS xorta waħda għandha tkun tista’ titlob lil dawk l-aġenziji tal-klassifikazzjoni tal-kreditu jwettqu rapportar kull xahar, fid-dawl tal-għadd u t-tip tal-klassifikazzjonijiet tagħhom, inkluż il-kumplessità tal-analiżi tal-kreditu, ir-rilevanza tal-istrumenti jew l-emittenti klassifikati u l-eliġibbiltà tal-klassifikazzjonijiet biex jintużaw għal finijiet bħal dawk tad-Direttiva 2006/48/KE tal-Parlament Ewropew u tal-Kunsill (2).
(3)
Id-dejta li għanda tiġi rrapportata għandha tinġabar f’format standard sabiex jippermetti lill-AETS tirċievi u tipproċessa r-rekords awtomatikament fis-sistemi interni tagħha. Minħabba l-progress tekniku maż-żmien, għadd ta’ struzzjonijiet tekniċi tar-rapportar dwar it-trasmissjoni jew il-format tal-fajls li għandhom jiġu sottomessi mill-aġenziji tal-klassifikazzjoni tal-kreditu jista’ jkollhom jiġu aġġornati u kkomunikati mill-AETS permezz ta’ komunikazzjonijiet jew linji gwida speċifiċi.
(4)
Bil-ħsieb li tiżgura l-kompletezza u rapportar korrett tad-dejta dwar il-klassifikazzjonijiet, u li jitqiesu żviluppi ulterjuri fis-swieq finanzjarji, huwa importanti li l-aġenziji tal-klassifikazzjoni tal-kreditu jkunu jistgħu jiżviluppaw sistemi u proċeduri adegwati skont l-ispeċifikazzjonijiet tekniċi pprovduti mill-AETS. Għal dan il-għan, ir-Regolament għandu jidħol fis-seħħ biss sitt xhur wara l-pubblikazzjoni tiegħu. Sadanittant, l-aġenziji tal-klassifikazzjoni tal-kreditu għandhom jissottomettu dejta perjodika dwar il-klassifikazzjonijiet skont il-linji gwida eżistenti maħruġa mill-Kumitat tar-Regolaturi Ewropej tat-Titoli
(5)
L-aġenziji tal-klassifikazzjoni tal-kreditu li huma parti minn grupp, għandhom ikunu jistgħu jirraportaw jew id-dejta dwar il-klassifikazzjonijiet tagħhom separatament lill-AETS, jew jagħtu mandat lil xi aġenzija oħra fi ħdan il-grupp biex tissottometti d-dejta għan-nom tal-membri kollha tal-grupp li huma soġġetti għar-rekwiżiti tar-rapportar.
(6)
Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-AETS, skont l-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (3).
(7)
L-AETS wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqhom dan ir-Regolament huwa bbażat, analizzat l-kosts u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010.
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistipula l-kontenut u l-format tar-rapportar perjodiku tad-dejta dwar il-klassifikazzjonijiet li għandu jintalab mingħand l-aġenziji tal-klassifikazzjoni tal-kreditu għall-finijiet ta’ superviżjoni kontinwa mill-Awtorità Ewropea tat-Titoli u s-Swieq (“l-AETS”), skont il-punt(e) tal-Artikolu 21(4) tar-Regolament (KE) Nru 1060/2009.
Artikolu 2
Prinċipji tar-rapportar
1. L-aġenziji tal-klassifikazzjoni tal-kreditu għandhom jikkonformaw mar-rekwiżiti stabbiliti minn dan ir-Regolament u għandhom ikun responsabbli għall-preċiżjoni u l-kompletezza tad-dejta rapportata lill-AETS.
2. Fil-każ ta’ grupp ta’ aġenziji tal-klassifikazzjoni tal-kreditu, il-membri tal-grupp jistgħu jagħtu mandat lil membru wieħed biex jissottometti r-rapporti meħtieġa skont dan ir-Regolament f’ismu u f’isem il-membri l-oħra tal-grupp. Kull aġenzija tal-klassifikazzjoni tal-kreditu li għan-nom tagħha jiġi sottomess rapport għandha tiġi identifikat fid-dejta sottomessa lill-AETS;
3. Rapporti sottomessi skont dan ir-Regolament għandhom jiġu sottomessi fuq bażi mensili u għandhom jipprovdu dejta dwar il-klassifikazzjoni b’rabta max-xahar kalendarju preċedenti.
4. Aġenziji tal-klassifikazzjoni tal-kreditu li għandhom inqas minn 50 impjegat u li mhumiex parti minn grupp ta’ aġenziji tal-klassifikazzjoni tal-kreditu jistgħu jissottomettu, kull xahrejn, rapporti li jipprovdu dejta dwar il-klassifikazzjoni b’rabta max-xahrejn kalendarji preċedenti, sakemm l-AETS ma tinformax lill-aġenzija tal-klassifikazzjoni tal-kreditu li teħtieġ rapportar kull xahar fid-dawl tan-natura, il-kumplessità u l-firxa tal-ħruġ tal-klassifikazzjonijiet tal-kreditu tagħha.
5. Ir-rapporti għandhom jiġu sottomessi lill-AETS fi żmien ħmistax-il jum mit-tmiem il-perjodu li huwa s-soġġett tar-rapport.
6. L-aġenziji tal-klassifikazzjoni tal-kreditu għandhom jinnotifikaw lill-AETS minnufih dwar kwalunkwe ċirkostanza eċċezzjonali li tista’ tipprevjeni jew iddewwem temporanjament il-kapaċità tagħhom li jirrapportaw skont dan ir-Regolament.
Artikolu 3
Dejta li għandha tiġi rrapportata
1. Fi tmiem l-ewwel perjodu ta’ rapportar, aġenzija tal-klassifikazzjoni tal-kreditu għandha tinkludi fir-rapportar tagħha lill-AETS id-dejta kwalitattiva speċifikata fit-Tabella 1 tal-Anness. Fejn dik id-dejta tinbidel matul perjodu ta’ rapportar sussegwenti, id-dejta l-ġdida għandha tiġi sottomessa lill-AETS.
2. L-aġenziji tal-klassifikazzjoni tal-kreditu għandhom jipprovdu d-dejta stipulata fit-Tabella 2 tal-Anness għal kull azzjoni mwettqa minn aġenzija tal-klassifikazzjoni tal-kreditu kif speċifikat f’dik it-Tabella u għal kull klassifikazzjoni ta’ kreditu konċernata minn dik l-azzjoni. L-azzjonijiet li għandom jiġu rapportati għandhom jirreferu għal klassifikazzjonijiet tal-kreditu maħruġa jew approvati mill-aġenzija tal-klassifikazzjoni tal-kreditu.
3. Fejn l-ebda azzjoni kif speċifikat fit-Tabella 2 ma tkun seħħet matul perjodu ta’ rapportar, l-aġenzija tal-klassifikazzjoni tal-kreditu ma għandhiex tkun obbligata tissottometti notifikazzjoni f’dak ir-rigward.
4. Id-dejta speċifikata fit-Tabella 1 u t-Tabella 2 tal-Anness għandha tiġi sottomessa lill-AETS f’fajls separati. Id-dejta kwalitattiva stabbilita fit-Tabella 1 għandha tiġi sottomessa qabel is-sottomissjoni tad-dejta stipulata fit-Tabella 2.
Artikolu 4
Tipi ta’ klassifikazzjoni
1. Aġenzija tal-klassifikazzjoni tal-kreditu għandha tikklassifika l-klassifikazzjonijiet li jiġu rrapportati skont it-tipi li ġejjin:
(a)
klassifikazzjonijiet korporattivi;
(b)
klassifikazzjonijiet ta’ finanzjamenti strutturati;
(c)
klassifikazzjonijiet sovrani u tal-finanzi pubbliċi;
(d)
klassifikazzjonijiet ta’ bonds koperti;
2. Għall-finijiet tal-paragrafu 1, klassifikazzjonijiet ta’ finanzjamenti strutturati għandhom jirrelataw ma’ strument finanzjarju jew assi oħra li jirriżultaw minn tranżazzjoni jew skema ta’ titolizzazzjoni msemmi fl-Artikolu 4(36) tad-Direttiva 2006/48/KE.
Meta tirrapporta klassifikazzjonijiet ta’ finanzjamenti strutturati, aġenzija tal-klassifikazzjoni tal-kreditu għandha tikklassifika l-klassifikazzjoni f’waħda minn dawn il-klassijiet ta’ assi li ġejjin:
(a)
Titoli sostnuti b’assi. Dan il-klassi ta’ assi tinkludi self għal vetturi/dgħajjes/ajruplani, self għal studenti, self għal konsum, self għall-kura tas-saħħa, self għal djar mobbli, self għal films, self għal utilitajiet, kiri ta’ tagħmir, reċevibbli fuq karti tal-kreditu, rahan ta’ taxxa, self improduttiv, noti marbuta ma’ kreditu, self għal vetturi ta’ rikreazzjoni, u reċivibbli tan-negozju.
(b)
Titoli abbażi ipotekarja residenzjali. Din il-klassi ta’ assi tinkludi titolu abbażi ipotekarja residenzjali prima u mhux prima u self fuq l-ekwità tad-dar.
(c)
Titoli abbażi ipotekarja kummerċjali. Dan il-klassi ta’ assi tinkludi self għal proprjetà kummerċjali jew uffiċċji, selfa għal sptar, residenzi tal-kura, faċilitajiet tal-ħżin, selfa għal lukanda, faċilitajiet ta’ infermerija, self industrijali, u proprjetajiet multifamiljari.
(d)
Obbligi ta’ dejn kollateralizzat. Din il-klassi ta’ assi tinkludi obbligi fuq self kollateralizzat, obbligi ta’ bonds kollateralizzati, obbligi sintetiċi kollateralizzati, obbligi kollateralizzati ta’ dejn ta’ segment wieħed, obbligi kollateralizzati ta’ fond, obbligi kollateralizzati ta’ dejn ta’ titoli sostnuti b’assi, u obbligi kollateralizzat ta’ dejn ta’ obbligi kollateralizzati ta’ dejn.
(e)
Karti kummerċjali abbażi ta’ assi.
(f)
Strumenti finanzjarji strutturati oħra li mhumiex inklużi fil-klassijiet tal-assi preċedenti, inklużi bonds strutturati koperti, vetturi ta’ investiment strutturat, titoli marbuta ma’ assigurazzjoni u kumpaniji ta’ prodotti derivattivi.
3. Klassifikazzjonijiet ta’ bonds koperti għandhom jirrelataw ma’ bonds koperti li mhumiex inklużi fil-lista tal-klassijiet fir-rigward tal-klassifikazzonijiet finanzjarji strutturati stipulati fil-paragrafu 2.
Artikolu 5
Proċeduri tar-rapportar
1. L-aġenziji tal-klassifikazzjoni tal-kreditu għandhom jissottomettu fajls tad-dejta fl-iskemi XML ipprovduti mill-AETS u billi jużaw is-sistema tar-rapportar stabbilita mill-AETS. Għandhom isemmu l-fajls skont il-konvenzjoni tal-ismijiet indikata mill-AETS.
2. L-aġenziji tal-klassifikazzjoni tal-kreditu għandhom jaħżnu fajls mibgħuta lill-AETS u li jaslu għandha f’forma elettronika għal mill-inqas ħames snin. Dawn il-fajls għandhom jitqiegħdu għad-dispożizzjoni tal-AETS meta jintalbu.
3. Meta aġenzija tal-klassifikazzjoni tal-kreditu tidentifika żbalji fattwali f’dejta li tkun ġiet irrapportata, għandha tikkanċella u tissostitwixxu d-dejta rilevanti.
4. Biex tikkanċella dejta aġenzija tal-klassifikazzjoni tal-kreditu għandha tibgħat lill-AETS fajl li jinkludi l-elementi speċifikati fit-Tabella 3 tal-Anness. Ladarba r-rekords oriġinali jkunu ġew ikkanċellati, l-aġenzija tal-klassifikazzjoni tal-kreditu għandha tibgħat il-verżjoni l-ġdida tar-rekords billi tuża fajl li jinkludi l-elementi speċifikati f’Tabella 1 jew Tabella 2, kif xieraq.
Artikolu 6
Dħul fis-seħħ
Dan ir-Regolament għandu jidħol fis-seħħ sitt xhur wara l-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Marzu 2012.

Metadata:
Eurovoc Level 1 Categories: 100152
100146
100142
100150
100144
Eurovoc Level 2 Categories: 100229
100220
100169
100190
100230
100174
100223
Eurovoc Level 3 Categories: 5769
486
2616
1164
1154
1155
4488
77
All Eurovoc Categories: 1811
2616
2891
4675
5334
5769
5945
6064